KIRJALLINEN KYSYMYS E-2064/03 esittäjä(t): Bart Staes (Verts/ALE) komissiolle. Kolmansien maiden urheilijoiden aseman yhdenmukaistaminen.



Virallinen lehti nro 011 E , 15/01/2004 s. 0247 - 0248



KIRJALLINEN KYSYMYS E-2064/03 esittäjä(t): Bart Staes (Verts/ALE) komissiolle (20. kesäkuuta 2003) Aihe: Kolmansien maiden urheilijoiden aseman yhdenmukaistaminen Belgian senaatin ihmiskauppaa käsittelevä alivaliokunta julkisti heinäkuussa 2002 raportin, johon sisältyi kolme urheilun parissa tapahtuvaa ihmiskauppaa koskevaa suositusta. Ensimmäisessä suosituksessa todettiin, että Belgian osavaltioiden (Flanteri, Vallonia ja Bryssel) olisi tehostettava muiden kuin EU:n kansalaisten työllistymistä koskevia tarkastuksiaan. Tarkastuksissa olisi kiinnitettävä huomiota työlupiin, sosiaaliturvan piiriin rekisteröitymiseen, pimeään työhön, työehtoihin ja niin edelleen. Toinen suositus koski pelaajien välittäjien aseman yhdenmukaistamista. Viimeisessä suosituksessa tarkasteltiin sitä, että Belgian naapurivaltiot olivat väärinkäytösten, erityisesti urheilun väärinkäytön halvan työvoiman laittoman maahantuonnin muodossa, ehkäisemiseksi ottaneet käyttöön korkeat vähimmäispalkkatasot ammattiurheilulajien osalta. Esimerkiksi Alankomaissa kyseinen taso on kymmenen kertaa korkeampi kuin Belgiassa (noin 350 000 euroa vuodessa). Belgia pysyy siten edelleen läpikulku- ja kokeilumaana potentiaalisille ammattipelaajille, jotka siirtyvät sen jälkeen naapurimaihin, jos he täyttävät heihin asetetut odotukset, tai jotka muussa tapauksessa katoavat lain rajojen ulkopuolelle. Senaatin komissio kehotti antamaan 18 vuotta ja sitä vanhemmille pelaajille vähimmäispalkkaturvan. Tämä viimeksi mainittu suositus osoittaa kysymyksen eurooppalaisen ulottuvuuden lisäksi sen, että yhteisön tason toimenpiteiden puuttuminen johtaa ongelman siirtymiseen yhdestä jäsenvaltiosta toiseen. Myöntääkö komissio urheilun parissa tapahtuvaa ihmiskauppaa koskevan ongelman olemassaolon ja myöntääkö se, että kyseisen ongelman ratkaiseminen edellyttää yhteisön laajuista lähestymistapaa? Jos vastaus on kielteinen, miten komissio perustelee Belgian senaatin ihmiskauppaa käsittelevän alivaliokunnan selvitykseen sisältyvien johtopäätösten sivuuttamisen? Jos vastaus on myönteinen, mihin toimiin komissio aikoo ryhtyä EU:n ulkopuolisten valtioiden urheilijoiden aseman yhdenmukaistamiseksi ja tämän ihmiskaupan salatun muodon torjumiseksi? Aikooko komissio ryhtyä toimiin myös pelaajien välittäjien aseman yhdenmukaistamiseksi yhteisön tasolla tällä täysin kansainvälisellä alalla esiintyvien väärinkäytösten poistamiseksi? Jos vastaus on myönteinen, mihin toimiin komissio ryhtyy? Jos vastaus on kielteinen, miksei komissio aio ryhtyä toimiin? Viviane Redingin komission puolesta antama vastaus (31. heinäkuuta 2003) Komissio on tietoinen ihmiskauppaa urheilumaailmassa koskevasta keskustelusta ja erityisesti Belgian senaatin ihmiskauppaa käsittelevän alivaliokunnan heinäkuussa 2002 julkistamasta raportista. Raportissa tuodaan esille Brasilian tai Nigerian kaltaisista maista peräisin olevien nuorten tai nuorten aikuisten jalkapallonpelaajien hyväksikäyttöön tähtäävää petollista toimintaa jäsenvaltioissa. Ihmiskaupan torjunnasta 19. heinäkuuta 2002 tehdyssä neuvoston puitepäätöksessä(1) selvennetään, että jäsenvaltioiden on säädettävä rangaistavaksi ihmiskauppa työvoiman tai palvelujen hyväksikäyttötarkoituksessa. Jäsenvaltioiden on toteutettava tarvittavat toimenpiteet puitepäätöksen noudattamiseksi 1. elokuuta 2004 mennessä. Toimivaltaisten viranomaisten on näin ollen tutkittava myös ihmiskauppaa koskevat tapaukset urheilumaailmassa. Komissio päätti 25. maaliskuuta 2003 perustaa ihmiskauppaa tutkivan asiantuntijaryhmän. Ryhmä antaa lausuntonsa tai raporttinsa komissiolle ottaen huomioon Brysselin julistukseen sisältyvät suositukset. Ryhmä laatii erityisesti näihin suosituksiin perustuvan raportin auttaakseen komissiota asiaa koskevien konkreettisten Euroopan tason ehdotusten laatimisessa. Tässä yhteydessä käsitellään myös urheilumaailmassa tapahtuvaa ihmiskauppaa työvoiman hyväksikäyttötarkoituksessa. Mitä tulee arvoisan parlamentin jäsenen toiseen ja kolmanteen kysymykseen komissio muistuttaa, ettei unionilla ole erityistä toimivaltaa urheilun alalla, eikä alan yhdenmukaistaminen näin ollen ole mahdollista. Komissio seuraa kuitenkin tarkkaan ihmiskauppaan liittyvää keskustelua. Esimerkiksi neuvoteltaessa jalkapallonpelaajien siirtoja koskevista säännöistä komissio painotti, että kansainvälisen jalkapalloliiton (FIFA) olisi kehitettävä toimia, joilla se voisi valvoa nuorten pelaajien (erityisesti alle 18-vuotiaiden) kohtelua. Komissio myös salli FIFA:n järjestää pelaajien välittäjien aseman, jonka yhteydessä kiinnitetään erityistä huomiota välittäjien toiminnan valvontaan. (1) EYVL L 203, 1.8.2002.